Lauantaikäräjät-raati pohti, pitäisikö pelkkää polttomoottoria käyttävien uusien autojen myynti kieltää kokonaan tulevaisuudessa. Kuva: Essi Puuri

Lauantain lehdessä Kalevan kokoama Lauantaikäräjät-raati ottaa kantaa autoilun tulevaisuuteen.



Autonvalmistaja Volvo on ilmoittanut luopuvansa vuonna 2019 pelkällä polttomoottorilla kulkevien uusien automallien valmistamisesta. Sähköautot ovat osa ilmasto- ja energiapolitiikkaa, ja Suomen tavoitteena on lisätä sähköautojen määrää tuntuvasti lähivuosien aikana.

Pitäisikö tavoitteen täyttymistä vauhdittaa kieltämällä pelkkää polttomoottoria käyttävien uusien autojen myynti kokonaan vuonna 2030?

Autotuojat ja -teollisuus ry:n toimitusjohtaja Tero Kallio ei kannata polttomoottoriautojen täyskieltoa. Hänen mukaansa sähköautojen akkujen teknologiassa ei ole odotettavissa suurta harppausta lähivuosina.

– 50 kWh:n akkupaketissa virtaa riittää noin 350 kilometrin ajoon. Tällaisen akun lisähinta autoon on nyt noin 10 000 euroa. Polttomoottoriauton valmistuskustannukset ovat vielä pitkään selvästi sähköautoa alemmat.

Kallion mukaan uusiin dieselautoihin on tulossa myös SCR-järjestelmä, joka käytännössä poistaa lähipäästöt yhdessä hiukkassuodattimen kanssa.

Vihreiden kansanedustaja Antero Vartia puhuu sähköautojen puolesta. Hänen mukaansa pelkkää polttomoottoria käyttävien uusien autojen myynti tulisi kieltää jo lähitulevaisuudessa.

– Meidän on torjuttava ilmastonmuutos tämän sukupolven aikana. Se vaatii myös liikenteen päästöjen nollaamista. Kuluttajille tämä kääntyy kuitenkin voitoksi. Pelkästään kiellon mahdollisuus pakottaa autonvalmistajat löytämään parempia ratkaisuja, ja niitä ilmestyy markkinoille jatkuvasti.

Greenpeace Suomen maajohtaja Sini Harkki on niin ikään kiellon kannalla. Harkin mukaan myyntikiellon tulisi astua kuitenkin voimaan jo vuonna 2025.

– Pariisin sopimus edellyttää kaikkien päästöjen voimakasta leikkaamista ja nollapäästöjä vuoteen 2050 mennessä. Suomen energiantuotannossa fossiilisista polttoaineista pitää päästä eroon jo 2030 ja liikenteessäkin ripeään tahtiin 2030-luvulla. Kaikki autonvalmistajat satsaavat jo nyt sähköautoihin, mutta kielto olisi vahva poliittinen signaali siitä, että suunta on oikea.

Öljy- ja biopolttoaineala ry:n toimitusjohtaja Helena Vänskä ei puolestaan näe yhteen teknologiaan kohdistuvaa kieltoa järkevänä. Hän kritisoi myös autoilun päästöjen laskentatapaa.

– Autojen aiheuttamien päästöjen laskennassa tulisi huomioida sekä käytetyn energian että ajoneuvojen päästöt. Nykyinen regulaatio huomioi vain ajoneuvon päästöt. Tällöin vety- ja sähköautoja pidetään nollapäästöisenä, vaikka sähkö olisi tuotettu kivihiilellä.

Autoalan Keskusliitto ry:n toimitusjohtaja Pekka Rissa on Vänskän kanssa samoilla linjoilla. Rissan mukaan polttomoottoria käyttävien autojen myyntiin ei tarvita rajoituksia.

– Uskon, että vielä vuonna 2030 tarvitsemme puhtaiden sähköautojen lisäksi myös ladattavia hybridejä ja erittäin vähäpäästöisiä, biopolttoaineita käyttäviä polttomoottoriautoja saavuttaaksemme tulevaisuuden tiukat päästövähennystavoitteet.

Ratkaisu: Äänin 3-2 pelkkää polttomoottoria käyttävien uusien autojen myyntiä ei tulisi kieltää vuonna 2030.

Pitäisikö ympäristötavoitteen täyttymistä vauhdittaa kieltämällä pelkkää polttomoottoria käyttävien uusien autojen myynti kokonaan vuonna 2030? Ota kantaa kommentoimalla juttua.